Απόφαση της Εποπτεύουσας αρχής της ΕΖΕΣ

αριθ. 244/02/COL

της 11ης Δεκεμβρίου 2002

για τροποποίηση της απόφασης της Εποπτεύουσας Αρχής της ΕΖΕΣ αριθ. 71/94/COL, της 27ης Ιουνίου 1994, σχετικά με το καθεστώς της Νορβηγίας όσον αφορά τη λοιμώδη αιμοποιητική νέκρωση και τη λοιμώδη αιμορραγική σηψαιμία και για την ακύρωση της απόφασης της Εποπτεύουσας Αρχής της ΕΖΕΣ αριθ. 159/98/COL της 25ης Ιουνίου 1998

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο (εφεξής: "συμφωνία ΕΟΧ"), και ιδίως το άρθρο 109 και το πρωτόκολλο 1,

τη συμφωνία μεταξύ των χωρών της ΕΖΕΣ για τη θέσπιση Εποπτεύουσας Αρχής και Δικαστηρίου, και ιδίως το άρθρο 5 σημείο 2 στοιχείο δ) και το πρωτόκολλο 1,

την πράξη η οποία αναφέρεται στο παράρτημα Ι, πρώτο κεφάλαιο, σημείο 4.1.5, της συμφωνίας ΕΟΧ, δηλαδή:

"την οδηγία 91/67/EΟΚ του Συμβουλίου σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας,"

όπως τροποποιήθηκε από το πρωτόκολλο 1 της συμφωνίας για τον ΕΟΧ, και ιδίως το άρθρο 5 της πράξης αυτής,

Εκτιμώντας τα ακόλουθα:

Η Εποπτεύουσα Αρχή της ΕΖΕΣ, με την απόφασή της αριθ. 71/94/COL(1), της 27ης Ιουνίου 1994, έχει χορηγήσει στη Νορβηγία το καθεστώς της εγκεκριμένης ηπειρωτικής περιοχής και εγκεκριμένης παράκτιας περιοχής για τα ψάρια, όσον αφορά τη λοιμώδη αιμοποιητική νέκρωση και τη λοιμώδη αιμορραγική σηψαιμία.

Η Εποπτεύουσα Αρχή της ΕΖΕΣ, με την απόφασή της αριθ. 220/96/COL(2), της 4ης Δεκεμβρίου 1996, που τροποποιεί την απόφαση αριθ. 71/94/COL έχει θεσπίσει μη εγκεκριμένη ενδιάμεση περιοχή στα σύνορά της με τη Ρωσία, στην οποία περιλαμβάνεται το νορβηγικό τμήμα των υδρολογικών λεκανών Grense Jakobselv και του ποταμού Pasvik, καθώς επίσης και των ποταμών που βρίσκονται μεταξύ των προαναφερομένων και της αντίστοιχης παράκτιας περιοχής.

Η Εποπτεύουσα Αρχή της ΕΖΕΣ, με την απόφασή της αριθ. 159/98/COL(3), της 25ης Ιουνίου 1998, λόγω του κρούσματος λοιμώδους αιμορραγικής σηψαιμίας που εκδηλώθηκε στη νορβηγική κομητεία Sogn og Fjordane, εξαιρεί από την εγκεκριμένη περιοχή, όσον αφορά αυτή τη νόσο, την υδρολογική λεκάνη Rødeggevannet και Rødeggevassdraget μέχρι τις ποτάμιες εκβολές.

Η νορβηγική κυβέρνηση, με επιστολή της, της 19ης Μαρτίου 2002, πληροφόρησε την Εποπτεύουσα Αρχή της ΕΖΕΣ ότι το επιβεβαιωμένο κρούσμα λοιμώδους αιμορραγικής σηψαιμίας το οποίο αναφέρεται στην απόφαση αριθ. 159/98/COL οφειλόταν κατά πάσαν πιθανότητα σε μόλυνση του δείγματος στο μικροβιολογικό εργαστήριο.

Η νορβηγική κυβέρνηση ζήτησε, ως εκ τούτου, από την Εποπτεύουσα Αρχή της ΕΖΕΣ να ακυρώσει την απόφασή της αριθ. 159/98/COL.

Η νορβηγική κυβέρνηση γνωστοποίησε τις συμπληρωματικές πληροφορίες που της είχε ζητήσει η Εποπτεύουσα Αρχή της ΕΖΕΣ.

Η Εποπτεύουσα Αρχή της ΕΖΕΣ εξέτασε όλες τις ενδιαφέρουσες πληροφορίες που της γνωστοποιήθηκαν από τη νορβηγική κυβέρνηση.

Φαίνεται ότι το καθεστώς της εγκεκριμένης ηπειρωτικής περιοχής και εγκεκριμένης παράκτιας περιοχής μπορεί να επαναχορηγηθεί στην υδρολογική λεκάνη Rødeggevannet και Rødeggevassdraget μέχρι τις ποτάμιες εκβολές.

Κατά συνέπεια, η Αρχή κρίνει ότι είναι σκόπιμο να ακυρώσει την απόφασή της αριθ. 159/98/COL.

Η Εποπτεύουσα Αρχή της ΕΖΕΣ, με την απόφασή της 201/02/COL, παρέπεμψε το εν λόγω ζήτημα στην κτηνιατρική επιτροπή της ΕΖΕΣ η οποία επικουρεί την Εποπτεύουσα Αρχή της ΕΖΕΣ.

Τα μέτρα που προβλέπονται στην παρούσα απόφαση συμφωνούν με τη γνώμη της κτηνιατρικής επιτροπής της ΕΖΕΣ η οποία επικουρεί την Εποπτεύουσα Αρχή της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Η απόφαση της Εποπτεύουσας Αρχής της ΕΖΕΣ αριθ. 71/94/COL, της 27ης Ιουνίου 1994, σχετικά με το καθεστώς της Νορβηγίας όσον αφορά τη λοιμώδη αιμοποιητική νέκρωση και τη λοιμώδη αιμορραγικοί σηψαιμία, όπως τροποποιήθηκε από την απόφαση αριθ. 220/96/COL και την απόφαση αριθ. 159/98/COL, τροποποιείται ως εξής:

1. Το σημείο 1 αντικαθίσταται από το ακόλουθο κείμενο:

"1. Οι περιοχές της Νορβηγίας που αναφέρονται στο παράρτημα, αναγνωρίζονται ως εγκεκριμένη ηπειρωτική περιοχή και ως εγκεκριμένη παράκτια περιοχή για τα ψάρια, όσον αφορά την λοιμώδη αιματοποιητική νέκρωση και τη λοιμώδη αιμορραγική σηψαιμία.".

2. Το παράρτημα αντικαθίσταται από τα ακόλουθα:

"ΠΑΡΑΡΤΗΜΑ

ΛΑΝ

Η Νορβηγία, τη εξαιρέσει του νορβηγικού τμήματος των υδρολογικών λεκανών Jakobselv και του ποταμού Pasvik καθώς επίσης και των ποταμών που βρίσκονται μεταξύ αυτών και της αντίστοιχης παράκτιας περιοχής.

ΙΑΣ

Η Νορβηγία, τη εξαιρέσει του νορβηγικού τμήματος των υδρολογικών λεκανών Jakobselv και του ποταμού Pasvik καθώς επίσης και των ποταμών που βρίσκονται μεταξύ αυτών και της αντίστοιχης παράκτιας περιοχής.".

2. Ακυρώνεται η απόφαση της Εποπτεύουσας Αρχής της ΕΖΕΣ αριθ. 159/98/COL.

3. Η παρούσα απόφαση αρχίζει να ισχύει από τις 20 Δεκεμβρίου 2002.

4. Η παρούσα απόφαση απευθύνεται στη Νορβηγία.

5. Το κείμενο αυτής της απόφασης στην αγγλική γλώσσα είναι το μόνο αυθεντικό.

Βρυξέλλες, 11 Δεκεμβρίου 2002.

Για την Εποπτεύουσα Αρχή της ΕΖΕΣ

Ο Πρόεδρος

Einar M. Bull

(1) ΕΕ L 247 της 22.9.1994, σ. 45.

(2) ΕΕ L 78 της 20.3.1997, σ. 32.

(3) ΕΕ L 244 της 3.9.1998, σ. 18.